

**RELACION**

**PËR PROJEKTVENDIMIN**

**“PËR DISA SHTESA DHE NDRYSHIME NË VENDIMIN NR.450, DATË 26.07.2018 TË KËSHILLIT TË MINISTRAVE “PËR BASHKËRENDIMIN DHE KOORDINIMIN E PROCESIT TË INTEGRIMIT EVROPIAN, NDËRMJET QEVERISJES QENDRORE DHE NJËSIVE TË VETËQEVERISJES VENDORE”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ministri i Shtetit për Pushtetin Vendor është angazhuar në përgatitjen e këtij projektvendimi në përputhje me fushën e veprimtarisë shtetërore që ka në kompetencë të përcaktuar me VKM nr.557, datë 04.10.2023 “*Për përcaktimin e fushës së përgjegjësisë shtetërore të Ministrit të Shtetit për Pushtetin Vendor*”.

Ministri i Shtetit dhe Kryenegociator është bashkëpropozues i këtij akti në përputhje me fushën e veprimtarisë shtetërore sipas VKM nr.517, datë 29.7.2022 “*Për përcaktimin e fushës së përgjegjësisë shtetërore të Ministrit të Shtetit dhe Kryenegociator*”.

Objekt i këtij projektvendimi është:

* ndryshimi dhe harmonizimi i parashikimeve të VKM-së ekzistuese në përputhje me kuadrin ligjor që përcakton fushën e përgjegjësisë shtetërore të Ministrit të Shtetit për Pushtetin Vendor dhe Agjencisë për Mbështetjen e Vetëqeverisjes Vendore (AMVV);
* plotësimin e kuadrit ligjor që rregullon marrëdhëniet ndërmjet organeve të njësive të vetëqeverisjes vendore dhe institucioneve të qeverisjes qendrore në kuadër të procesit të integrimit evropian në tërësi, duke përfshirë negocimin, përafrimin e legjislacionit që lidhet me funksionet e veta apo të deleguara të bashkive, rritjen e kapaciteve për përthithjen e asistencës financiare të Bashkimit Evropian, realizimin e masave përkatëse si dhe zbatimin e politikave e programeve/instrumentave respektive që lidhen me vetëqeverisjen vendore dhe zhvillimit rajonal dhe kohezionit, për funksionet e veta apo të deleguara të bashkisë;

Qëllimet dhe objektivat e këtij projektvendimi janë në përputhje me Programin e Qeverisë 2021-2025.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Ky projektvendim është pjesë e programit të Përgjithshëm Analitik të Projektakteve për vitin 2025. Ky projektvendim është në përputhje me “Programin e Qeverisë 2021-2025”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ministri i Shtetit për Pushtetin Vendor sipas VKM-së nr.557, datë 04.10.2023 “*Për përcaktimin e fushës së përgjegjësisë shtetërore të Ministrit të Shtetit për Pushtetin Vendor*” bashkërendon punën për hartimin e politikave dhe përgatitjen e akteve ligjore dhe nënligjore të lidhura me veprimtarinë e njësive të vetëqeverisjes vendore (pika 2); Më tej, Ministri kujdeset për përmbushjen e detyrimeve si dhe monitoron e koordinon masat që rrjedhin në kuadër të procesit të integrimit në Bashkimin Evropian dhe të marrëveshjeve ndërkombëtare për sa ato kanë të bëjnë me vetëqeverisjen vendore (pika 3, shkronja dh); bashkërendon dhe mbështet punën e organeve përgjegjëse në funksion të zbatimit të politikave shtetërore në fushën e zhvillimit rajonal dhe kohesionit (pika 3 shkronja ë)); si dhe kryen edhe funksione dhe veprimtari të tjera brenda fushës së përgjegjësisë apo që nuk i janë ngarkuar specifikisht një organi apo institucioni tjetër shtetëtor, por që kanë të bëjnë me vetëqeverisjen vendore (pika 3, shkronja f).

Sipas VKM-së nr.775, datë 13.12.2024 “*Për përbërjen, rregullat e funksionimit dhe trajtimin financiar të grupit negociator dhe detyrat e Kryenegociatorit për zhvillimin e negociatave të aderimit të Republikës së Shqipërise në Bashkimin Evropian*”, Ministri i Shtetit është edhe negociator përgjegjës për Kapitullin 22.

Procesi i integrimit evropian është sfida dhe prioriteti kryesor për Republikën e Shqipërisë. Si i tillë ky process ka implikime si kombëtare ashtu edhe vendore. Kapitujt e përafrimit të legjislacionit, *acquis communautaire*, përkojnë në një pjesë të madhe me përmbushje të standardeve dhe të kritereve të cilat janë ekskluzivisht përgjegjësi e bashkive. Në kushtet kur afër 70% e legjislacionit evropian do të duhet të zbatohet në nivel vendor, roli i bashkive bëhet thelbësor në rrugëtimin e Shqipërisë në procesin e integrimit evropian.

Çelja e negociatave për grupkapitullin 1 “*Themelorët*” ka ridimensinonuar realitetin e integrimit në BE. Qeverisja vendore duhet të luaj një rol më aktiv në procesin e negocimit me BE-së në rreth 23 kapituj nga të cilët 13 kapituj janë kapituj që lidhen dhe ndikojnë në shërbimet që ofrohen nga qeverisja vendore, si dhe të zbatojë qasje më dinamike në raport me detyrimet që vijnë për qeverisjen vendore nga zbatimi i standardeve evropiane të *acqui communautaire*.

Njësitë e qeverisjes vendore kanë të drejtë të përfitojnë nga financimi i fondeve dhe programeve/instrumenteve të ndryshme të BE-së të tilla si ERDF, ESF+, Cohesion Funds, JTF, Interreg, EMFAF. Sipas Raportit “*Treguesit e Performancës së Bashkive*”, hartuar nga Ministri i Shtetit për Pushtetin Vendor dhe AMVV në Nëntor 2024, rezulton që 53 bashki kanë përfituar projekte nga donatorët, ndërsa 8 bashki ende nuk kanë mundur të përfitojnë nga ato[[1]](#footnote-1); Shuma totale arrin vlerën 46.174,419 EUR prej të cilave 54% mbulohen nga BE. Shkalla e përfitueshmërisë dhe thithjes së fondeve të BE-së, edhe pse ka ardhur në rritje, mbetet nën nivelet e kërkuara. Kjo kërkon forcimin më tej të kapaciteteve përthithëse dhe kapacitete administrative.

Përfshirja dhe roli i qeverisjes vendore në procesin e integrimit evropian është pjesë edhe Stratëgjisë Kombëtarë për Integrim dhe Zhvillim (SKZHIE) 2021–2030[[2]](#footnote-2), si dhe Strategjisë Ndërsektoriale për Decentralizimin dhe Qeverisjen Vendore 2023–2030[[3]](#footnote-3), konkretisht “*Qëllimi politik 5 – Forcimi i demokracisë vendore dhe përparimi i agjendës së integrimit evropian në nivel vendor*”.

Për sa më sipër, në frymën e parimit të subsidiaritetit, të konsultimit dhe të bashkëpunimit për zgjidhjen e problemeve të përbashkëta (neni 10 i Ligjit nr.139/2015), ky vendim parashikon rregulla të detajuara se si do të funksionojë ky bashkëpunim, ndërveprim dhe koordinim në të ardhmën për këtë proces. Rregullat e përcaktuara në këtë projektakt janë në përputhje me parimin kushtetues të autonomisë vendore dhe decentralizimin, pasi rregullojnë mënyrën e ndërveprimit midis pushtetit qëndror dhe vendor për gjitha aspektet që lidhen me procesin e integrimit në Bashkimin Evropian dhe që ndikojnë në mënyrë të drejtëpërdrejtë apo tërthortë në vetëqeverisjes vendore. Këto rregulla nuk prekin funksione apo kompetenca të përcaktuara në Ligjin nr.139/2015 “Për vetëqeverisjen vendore”.

Me anë të VKM-së objekt i ndryshimi, miratuar fillimisht në vitin 2018, u hap rruga për krijimin strukturës së integrimit evropian në të gjitha bashkitë e Republikës. Në zbatim të këtij vendimi u krijua infrastruktura institucionale në nivelin vendor për koordinimin e proceseve që ndërlidhen me integrimin europian në nivelin vendor, si dhe u realizua ngritja e rrjetit të pikave të kontaktit në nivelin vendor për të koordinuar sa më mirë procesin e dhënies së informacionit lidhur me politikat sektoriale që ndërlidhen me funksionet dhe proceset e qeverisjes vendore, si dhe ofrimin e asistencës së duhur njësive të vetëqeverisjes vendore në procesin e zbatimit të *acqui communitaire* në nivelin vendor. Deri më sot, këto struktura kanë kryer dy funksione thelbësore: informim/ndërgjegjësim si dhe hartimin/zbatimin e projekteve të financuara nga BE dhe/ose donatorë të ndryshëm.

Në muajt korrik-shtator 2024, bashkitë miratuan strukutura organizative të reja sipas një ndarje që synon përmirësimin e ushtrimit me efiçencë të funksioneve dhe kompetencave që u atribuohen njësive të vetëqeverisjes vendore sipas kuadrit ligjor në fuqi[[4]](#footnote-4). Sipas strukturave të reja, Drejtoria e Integrimit Evropian, Projekteve dhe Performancës, bëhet pjesë e aparatit[[5]](#footnote-5) dhe është në varësi direkte të Kryetarit të Bashkisë. Kjo Drejtori është konceptuar me një funksion horizontal.

Nisur nga realiteti i ri i procesit të integrimit lipset *së pari* të forcohet dhe konsolidohet pozita ligjore e këtyre strukturave për t’i përgjigjur më mirë nevojave dhe sfidave që mbart procesi i negociatave për anëtarësim në BE.

*Së dyti*, është e nevojshme të harmonizohet teksti i VKM-së aktuale me kuadrin ligjor për fushën e përgjegjësisë shtetërore të Ministrit të Shtetit për Pushtetin Vendor, Ministrisë për Evropën dhe Punët e Jashtme[[6]](#footnote-6), Ministrinë e Brendshme[[7]](#footnote-7) dhe të Ministrit të Shtetit dhe Kryenegociator[[8]](#footnote-8). Sipas kuadri ligjor në fuqi, Ministria për Evropën dhe Punët e Jashtme dhe Ministria e Brendshme nuk ushtrojnë asnjë veprimtari në fushën e përgjegjësisë shtetërore që lidhet me veprimtarinë e njësive të vetëqeverisjes vendore. Këto kompetenca i janë akorduar Ministrit të Shtetit për Pushtetin Vendor me anë të VKM-së nr.557, datë 04.10.2023 “*Për përcaktimin e fushës së përgjegjësisë shtetërore të Ministrit të Shtetit për Pushtetin Vendor*” (përkatësisht pika 3, shkronja dh) dhe ë)).

Ndërkohë që Ministri i Shtetit dhe Kryenegociatori gëzon kompetenca në lidhje me bashkërendimin e procesit të brendshëm të anëtarësimit të Republikës së Shqipërisë në Bashkimin Evropian (shkronja a) prioritetet e politikave shtetërore dhe politikëbërjen (shkronja b); harton politikat dhe kuadrin strategjik, në lidhje me anëtarësimin në Bashkimin Evropian dhe i bën propozime Komitetit Shtetëror për Integimin Evropian (shkronja c)[[9]](#footnote-9).

Për sa më sipër, projektakti duke harmonizuar parashikimet për kompetencat, rregullon njëkohësisht edhe bazën ligjore për ndërveprimin/koordinimin midis strukturave të integrimit evropian në të gjitha bashkitë dhe ministrit përgjegjës për pushtetin vendor dhe atë Kryenegociator. Ministri përgjegjës për pushtetin vendor vepron sipas rastit edhe nëpërmjet si dhe Agjencisë për Mbrojtjen e Vetëqeverisjes Vendore.

Bashkia duke qenë entitet më *pranë* qytetarëve, do të veprojë edhe në rolin e lehtësuesit të dialogut me qytetarët jo vetëm për sa i takon procesit të integrimit (përfitimet, rritja e ndërgjegjësimit mbi BE-në etj.), por edhe në hartimin dhe zbatimin e politikave e programet/instrumentet respektive që lidhen me vetëqeverisjen vendore dhe zhvillimit rajonal dhe kohezionit, për funksionet e veta apo të deleguara të bashkisë.

Strukturat e integrimit evropian në të gjitha bashkitë tashmë do të jenë përgjegjës edhe për raportimin mbi përfshirjen dhe angazhimin nga ana e bashkisë të shoqërisë civile, aktorëve të ndryshëm lokalë dhe pjesëmarrjen e publikut në procese që lidhen me identifikimin dhe përcaktimin e fushave, prioriteteve, qasjeve sektoriale dhe/ose çështjeve ku duhet të orientohet kërkesa e tyre për bashkëpunimin dhe asistencën e Bashkimit Evropian.

Nga ana tjetër edhe roli i Ministrit përgjegjës për pushtetin vendor ridimensionohet në këto drejtime:

* **përthithja e asistencës financiare të Bashkimit Evropian nga bashkitë** nëpërmjet mbështetjes, koordinimit dhe monitorimit për forcimin e kapaciteve, kijimin e mekanizimave që lehtëson përthithjen dhe aksesin, orientimin se ku mund të fokusohet përthithja, mbikqyrjen e ecurisë së përthithjes, si dhe zbatimit të mekanizmave konsultues dhe gjithëpërfshirës nga bashkitë në hartimin e programe/projekteve që synojnë të aplikojnë.
* **funksionimi i zyrave të integrimit në tërësi**: duke mbështetur dhe koordinuar veprimtarinë e tyre si dhe monitoruar realizimin e masave integruese dhe detyrimeve nga procesi i anëtarësimit nga këto struktura;
* **përfshirja dhe kontributi i bashkive në procesin e integrimit**, duke siguruar krijimin dhe zbatimin e mekanizmave që sigurojnë përfshirje, konsultim dhe kontribut të tyre në negocimin e të gjithë kapitujve e sidomos në Kapitullin 22, si dhe përafrimin e legjislacionit, për sa kohë lidhen me aspekte të vetëqeverisjes vendore; si dhe të shoqatave të përfaqësuesve të njësive të vetëqeverisjes vendore duke zbatuar mekanizma që sigurojnë përfshirje, konsultim dhe kontribut të tyre.

Ndryshimet përfshijnë edhe harmonizim dhe saktësim në lidhje me kompetencat e AMVV-së në frymën e parashikimeve në VKM nr.227, datë 9.4.2024 “*Për organizimin dhe funksionimin e Agjencisë për Mbështetjen e Vetëqeverisjes Vendore*” parashikon se:

...e) Bashkërendon proceset e punës, ndërmerr masa dhe koordinon iniciativat kombëtare me institucione të tjera për zhvillimin e kapaciteteve të burimeve njerëzore për njësitë e vetëqeverisjes vendore;...

f) Shërben si institucion ndërlidhës për bashkërendimin e punës së ministrisë përgjegjëse për pushtetin vendor me njësitë e vetëqeverisjes vendore dhe shoqatat e të zgjedhurve vendorë;...

g) Koordinon dhe monitoron zbatimin e masave, që rrjedhin nga procesi i integrimit evropian ose marrëveshjet ndërkombëtare, për aq sa ato kanë të bëjnë me vetëqeverisjen vendore.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Baza ligjore mbi të cilën është hartuar ky projektvendim është neni 100 i Kushtetutës dhe nenet 9, pika 1, nënpika 1.1, shkronja “c”, 10, 11 dhe 12, pika 3, të Ligjit nr. 139/2015, “Për vetëqeverisjen vendore”, ndryshuar.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektvendim nuk ka për qëllim përafrimin me *Acquis Communautaire.*

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Nga pikëpamja teknike, nëpërmjet projekt aktit përmban 3 pika.

**Në pikën 1** parashikohet ndryshimi i pikës 2, 3 dhe 4 të vendimit ekzistues. Konkretisht, pika 2 që ndryshohet lidhet me përgjegjësitë e strukturës së integrimit evropian që tashmë ekziston në çdo bashki. Propozimi ruan pjesën më të madhe të kompetencave që ato gëzojnë aktualisht dhe konsolidon pozitën e tyre si e vetmja strukturë e specializuar për të gjitha çështjet vendore që lidhen me procesin e integrimit dhe proceseve përbërëse apo të ndërvarura prej tij.

**Misioni kryesor i Drejtorisë së Integrimit Evropian, Projekteve dhe Performancës** tashmë do të jetë tëmbështesë dhe koordinojë strukturat e bashkisë, në realizimin e të gjitha veprimeve të nevojshme për të kontribuar dhe përmbushur detyrimet që rrjedhin nga proçesi i integrimit evropian dhe në veçanti me politikat rajonale dhe të kohesionit si dhe të matjes së performancës. Drejtoria kryen detyra që lidhen **informim/ndërgjegjësim** lidhur me agjendën e integrimit evropian në nivelin vendor, **raportim** për zbatimin e politikave, të legjislacionit, të projekteve dhe të proçeseve si dhe **hartimin dhe zbatimin e projekteve të BE-së** apo zbatimin e projekteve, programeve dhe politikave të lidhura apo që rrjedhin nga procesi i integrimit evropian si dhe **koordinon** kontributin e bashkise në procesin e integrimit evropian nëpërmjet ofrimit të informacionit apo rekomandimeve teknike për harmonizimin e kuadrit rregullator në Kapituj të ndryshem të *acquis*.

Më tej, **pika 3** është riformuluar tërësisht duke përcaktuar përgjegjësitë e ministrit përgjegjës për çështjet vendore që bashkërendon me ministrin përgjegjës Kryenegociator në lidhje me përmbushjen e kritereve dhe standarteve që rrjedhin nga procesi i integrimit dhe politikat e programet/instrumentet respektive që lidhen me vetëqeverisjen vendore dhe zhvillimit rajonal dhe kohezionit për funksionet e veta apo të deleguara. Ministri përgjegjës për pushtetin vendor ka përgjegjësi të veprojë në në **katër drejtime** kryesore:

* **Mbikqyrje/monitorim**

1. forcimin e kapaciteteve;
2. kapacitetin dhe masën e përthithjes së asistencës së BE-së.

* **Koordinim**:

1. funksionimin e Drejtorive të Integrimit Evropian; si dhe
2. forcimin e kapaciteteve të bashkive për të kontribuar dhe përfituar nga procesi i Integrimit Evropian, përfshirë përthithjen e asistencës financiare të BE-së për autoritetet vendore;
3. për përmbushjen e detyrimeve nga bashkitë, lidhur me funksionimin e strukturave të integrimit evropian dheprocesin e vlerësimit kombëtar të performancës;
4. kontributin e bashkive në procesin e integrimit evropian, për të lehtësuar procesin e harmonizimit të kuadrit ligjor me detyrimet e acquis dhe implementimin në nivel vendor.
5. në identifikimin, harmonizimin dhe përcaktimin e fushave, prioriteteve, qasjeve sektorale, nevojave dhe/ose çështjeve ku mund të orientohet kërkesa e bashkive për asistencën financiare të BE- së, në raport me prioritetet zhvillimore kombëtare dhe rajonale.
6. ngritjen e një modeli të bashkëpunimit ndërmjet niveleve të qeverisjes në Shqipëri për të lehtësuar aksesin dhe përthithjen e asistencës financiare të BE-së për qeverisjen vendore, në ato programe ku kërkohet bashkëpunim midis nivelit qendror dhe vendor.
7. koordinimin me shoqatat përfaqësuese të njësive të vetëqeverisjes vendore për të siguruar kontributin, konsultimin dhe bashkërendimin midis qeverisjes qendrore e vendore në kuadër të procesit të integrimit evropian si dhe me Komitetin e Rajoneve të BE-së.

* **Jep orientim strategjik në bashkëpunim me ministrin e shtetit dhe Kryenegociator**:

1. në identifikimin, harmonizimin dhe përcaktimin e fushave, prioriteteve, qasjeve sektorale, nevojave dhe/ose çështjeve që lidhen me zhvillimin territorial dhe me asistencën e BE-së; si dhe
2. për për krijimin e mekanizmave për përfshirjen dhe angazhimin nga ana e bashkisë të shoqërisë civile, aktorëve të ndryshëm lokalë dhe pjesëmarrjen e publikut në këto procese;

* **kujdeset për përmbushjen e masave** për realizimin e agjendës së integrimit evropian dhe zhvillimin rajonal dhe kohezionit.

Sipas ndryshimeve të propozuara **AMVV** merr kompetenca dhe rol në këto drejtime:

• rritjen e bashkëpunimit dhe ndërveprimit me Drejtorinë e Integrimit Evropian, Projekteve dhe Performancës në çdo bashki:

• krijimin e rrjeteve tematike me përbërjen e stafeve të strukturës së integrimit evropian si dhe atyre teknike të bashkisë për të forcuar koordinimin dhe shkëmbimin e informacionit në lidhje me kapituj të ndryshëm të acquis.

• bashkërendimin me shoqatat përfaqësuese të qeverisjes vendore për forcimin e kapaciteteve dhe ndarjen e praktikave të mira të bashkive për të kontribuar dhe njëkohësisht përfituar nga procesi i integrimit evropian, sidomos në lidhje me Kapitullin 22 (zhvillimi rajonal dhe kohezioni).

Të gjitha parashikimet sa më sipër plotësojnë edhe rekomandimet e Raport Progresit të BE-së për 2024 në lidhje me krijimin e mekanizimave për përfshijen e shoqërisë civile, aktorëve në hartimin e politikave të kohesionit.[[10]](#footnote-10)

Në **pikën 4** të ndryshuar të VKM-së është parashikuar roli i ministrit të shtetit dhe Kryenegociator dhe ministrit të shtetit për çështjet vendore në lidhje me sigurimin e pjesëmarrjes së përfaqësuesve të njësive të vetëqeverisjes vendore dhe/ose shoqatave përfaqësuese të njësive të vetëqeverisjes vendore në forumet apo strukturat konsultuese për procesin e integrimit evropian dhe të asistencës së Bashkimit Evropian për këtë proces.

Më tej është parashikuar që pika 5 e vendimit ekzistues të shfuqizohet; përmbajtja e tyre është integruar në përgjegjësitë e Ministrit të Shtetit për Pushtetin Vendor.

Ndërkohë që pika 1dhe 6 e VKM-së ekzistuese mbetet e pandryshuar.

Projektakti ngarkon Ministrin e Shtetit për Pushtetin Vendor, Ministrin e Shtetit dhe Kryenegociator si dhe bashkitë për zbatimin e këtij vendimi.

Projektvendimi parashikon hyrjen në fuqi pas botimit në Fletoren Zyrtare.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektvendimi ngarkohen Ministri i Shtetit për Pushtetin Vendor, Ministrin e Shtetit dhe Kryenegociator, AMVV si dhe të 61 bashkitë në vend.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është hartuar nga grupi i punës i përbërë nga staf i Ministrit të Shtetit për Pushtetin Vendor, Minister Shteti dhe Kryenegociator, Agjencisë për Mbrojtjen e Vetëqeverisjes Vendore (AMVV), dhe me asistencën dhe ekspertizën e Projektit të BE-së “*Bashkitë për Evropën*”. Ky projekt, që zbatohet nga Shtator 2017, ka asistuar edhe në hartimin e VKM-së nr.450, datë 26.07.2018 (objekt i ndryshimit), si dhe në ngritjen e kapaciteve për strukturat e integrimit evropian në të gjitha bashkitë e vendit.

Projektvendimi i dërgohet për mendim Ministrisë së Drejtësisë, Ministrisë së Financave, Ministrisë së Brendshme, Ministrisë për Evropën dhe Punët e Jashtme, si dhe në Këshillin Konsultativ në përputhje me parashikimet e VKM nr.244, datë 17.04.2024 “*Për mënyrën e organizimit e të funksionimit të Këshillit Konsultativ të qeverisjes qendrore me vetëqeverisjen vendore*”.

Pas reflektimit të komenteve nga Ministria e Drejtësisë, Ministria e Financave, Ministria e Brendshme, Ministria për Evropën dhe Punët e Jashtme, si dhe të Këshillit Konsultativ, projektvendimi dërgohet për shqyrtim dhe miratim në Këshillin e Ministrave.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky Vendim nuk ka asnjë efekt financiar, pasi strukturat e integrimit evropian në bashki ekzistojnë që prej vitit 2018, në përputhje me kuadrin ligjor në fuqi. Gjithashtu, efekte financiare që mund të lidhen me shtimin e numrit të stafit të kësaj strukture në përputhje me parashikimet e këtij vendimi, do të mbulohen nga buxheti i alokuar i bashkive si dhe nga të ardhurat e veta.

**MINISTRI I SHTETIT PËR PUSHTETIN VENDOR**

**Arbjan MAZNIKU**

**MINISTËR SHTETI DHE KYENEGOCIATOR**

**Majlinda DHUKA**

1. Projektet e huaja dhe me donatorë, Fq. 31 [↑](#footnote-ref-1)
2. Miratuar me VKM nr.88, datë 22.2.2023; shiko: *Shtylla 1 “Demokracia e fuqizimi i institucioneve dhe qeverisjes së mirë”* [↑](#footnote-ref-2)
3. Miratuar me VKM nr.252, datë 20.4.2023 [↑](#footnote-ref-3)
4. Manual orientues i AMVV për implementimin e strukturave dhe organikave të njësive të vetëqeverisjes vendore [https://qeverisjavendore.gov.al/ëp-content/uploads/2024/08/MANUALI-I-GRUPIMIT-45.pdf](https://qeverisjavendore.gov.al/wp-content/uploads/2024/08/MANUALI-I-GRUPIMIT-45.pdf) [↑](#footnote-ref-4)
5. Aparati përkufizohet në Manual si strukturë organizative që kryen veprimtari të natyrës politikëbërëse, rregullatore dhe monitoruese, fq.5 [↑](#footnote-ref-5)
6. VKM nr. 81, datë 9.2.2022, ndryshuar [↑](#footnote-ref-6)
7. VKM nr.604, datë 20.10.2021, ndryshuar [↑](#footnote-ref-7)
8. VKM nr.517, datë 29.7.2022 [↑](#footnote-ref-8)
9. Po aty. [↑](#footnote-ref-9)
10. “*Efforts are needed to set-up the legal frameëork of the partnership principle, requiring the involvement of relevant public authorities, socio-economic partners and civil society in all programming stages, preparing the ground for future cohesion policy in line ëith the European Code of Conduct on Partnership”, fq.90, Progres Raport 2024,* [*https://neighbourhood-enlargement.ec.europa.eu/document/doënload/a8eec3f9-b2ec-4cb1-8748-9058854dbc68\_en?filename=Albania%20Report%202024.pdf*](https://neighbourhood-enlargement.ec.europa.eu/document/download/a8eec3f9-b2ec-4cb1-8748-9058854dbc68_en?filename=Albania%20Report%202024.pdf) [↑](#footnote-ref-10)